L'Eliana fa públic el resultat dels Pressupostos Participatius 2024
28 de Gener de 2025

• Amb una participació de 606 veïns i veïnes i un total de 1.641 vots emesos, el programa municipal de Pressupostos Participatius 2024 ja té propostes guanyadores.

La Regidoria de Participació Ciutadana ja ha fet públic el resultat de l'edició 2024 dels Pressupostos Participatius, una forma que la ciutadania done la seua opinió al consistori sobre aquelles millores en infraestructures que formen part dels seus desitjos per a promoure el benestar i la qualitat de vida en la localitat.

L'eficàcia de la mesura ve avalada pels resultats obtinguts en les passades edicions des de 2015. Aquest és l'any que més propostes s'han presentat, un total de quasi 500, de les quals 16 han arribat a la fase de votació i en la qual s'han registrat 1.641 vots emesos per 606 veïns i veïnes de l'Eliana.

Les tres propostes més votades són la de “plantar més arbres per a generar ombra, especialment prop de col·legis”, amb 242 vots i un cost estimat de 100.000 €, aquesta proposta lidera les prioritats ciutadanes. La “instal·lació d'un rocòdrom”, amb 203 vots i un cost de 50.000 €, és la segona més votada en la qual la ciutadania aposta per més opcions d'esport i oci. En tercer lloc, apareix “adaptar parcs infantils per a persones amb diversitat funcional i mobilitat reduïda”, aquesta proposta va obtindre 169 vots i requerirà una inversió de 60.000 €. La resta de propostes no ha caigut en sac foradat, ja que l'Equip de Govern les tindrà en compte en futures actuacions d'inversions municipals.

El procés de Pressupostos Participatius 2024, que enguany va començar el mes de març i que s'ha dut a terme a través del web lelianaparticipa.es, serveix com a referent per a l'elaboració del Pressupost Municipal de 2025, en el qual l'Ajuntament assumirà el cost per a l'execució d'aquestes tres inversions que han resultat triades per la ciutadania. En la fase de votació, que va concloure el mes de desembre passat, han pogut participar veïns i veïnes empadronats en el municipi de més de 16 anys d'edat.

L'edil de Participació Ciutadana, Jorge Pérez Comeche, agraeix la participació activa de la ciutadania i es compromet a treballar en l'execució de les propostes més votades. Segons Pérez Comeche ‘aquest programa enforteix la democràcia participativa i permet als veïns i veïnes decidir directament sobre inversions que impacten en el seu entorn i en el seu dia a dia’.